## Rješenje kojim se utvrđuje da je odobrenje za rad investicijskom društvu Prva generacija d.o.o. - u stečaju, Zagreb, prestalo važiti

### NN 36/2011 (28.3.2011.), Rješenje kojim se utvrđuje da je odobrenje za rad investicijskom društvu Prva generacija d.o.o. - u stečaju, Zagreb, prestalo važiti

HRVATSKA AGENCIJA ZA NADZOR FINANCIJSKIH USLUGA

841

Na temelju odredbi članka 15. točka 2. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), te članka 49. točka 1. Zakona o općem upravnom postupku (»Narodne novine« br. 47/09), a u vezi s člankom 19. stavak 1. točka 6. Zakona o tržištu kapitala (»Narodne novine« br. 88/08, 146/08 i 74/09), u predmetu izvanrednog neposrednog nadzora nad investicijskim društvom Prva generacija d.o.o. Zagreb, Ulica grada Vukovara 20, Uprava Hrvatske agencije za nadzor financijskih usluga, po službenoj dužnosti, na sjednici održanoj 17. ožujka 2011. godine donosi

RJEŠENJE

1. Utvrđuje se da je odobrenje za rad investicijskom društvu Prva generacija d.o.o. – u stečaju, Zagreb, Ulica grada Vukovara 20, MBS: 080306208, OIB: 78814834082, prestalo važiti 14. ožujka 2011. godine otvaranjem stečajnog postupka.

2. Od dana prestanka važenja odobrenja za rad, investicijsko društvo iz točke 1. izreke ovog rješenja ne smije sklopiti, započeti obavljati ili obaviti niti jednu novu investicijsku uslugu ili aktivnost za koje je odobrenje za rad bilo izdano.

3. Prestanak važenja odobrenja za rad investicijskom društvu iz točke 1. izreke ovog rješenja upisuje se u Registar društava ovlaštenih pružati investicijske usluge i obavljati investicijske aktivnosti, koji vodi Hrvatska agencija za nadzor financijskih usluga, pod registarskim brojem 66.

4. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) je rješenjem klasa: UP/I-451-04/09-02/50, urbroj: 326-111/10-8 od 25. veljače 2010. godine, investicijskom društvu Prva generacija d.o.o. Zagreb, Ulica grada Vukovara 20 (dalje: Društvo), na neodređeno vrijeme izdala odobrenje za rad za pružanje investicijske usluge iz članka 5. stavak 1. točka 2. Zakona o tržištu kapitala (»Narodne novine« br. 88/08, 146/08 i 74/09, dalje: ZTK).

U Agenciji je 25. studenog 2010. godine pokrenut postupak izvanrednog neposrednog nadzora nad Društvom, kako bi se ocijenio financijski položaj i rizici kojima je Društvo izloženo ili bi moglo biti izloženo u svom poslovanju. Zapisnikom o provedenom postupku nadzora (klasa: UP/I-041-02/10-06/49, urbroj: 326-321-10-42 od 30. prosinca 2010. godine) konstatirane su sve utvrđene nezakonitosti i nepravilnosti vezane uz neovlašteno korištenje novčanih sredstava klijenata Društva tijekom dužeg vremenskog razdoblja, kao i one vezane uz financijske izvještaje Društva za devetomjesečno razdoblje (na dan 30. rujna 2010. godine) i izvještaje o pokazateljima likvidnosti. Društvo nije u ostavljenom roku, a niti naknadno, izjavilo prigovor na predmetni Zapisnik.

Utvrđene nezakonitosti u poslovanju Društva predstavljaju sustavno i teško kršenje organizacijskih zahtjeva koji su postavljeni investicijskim društvima, poglavito onih koji se odnose na zaštitu imovine klijenata, vođenje i čuvanje poslovne dokumentacije, te uspostavljanje i provođenje odgovarajućih računovodstvenih postupaka. Posebno se ističe da je zlouporaba sredstava klijenata jedan od najtežih oblika nezakonitosti u poslovanju investicijskog društva, koji može imati negativan utjecaj na povjerenje ulagatelja i stabilnost financijskog tržišta u cjelini.

Tijekom postupka nadzora, 1. prosinca 2010. godine, Središnje klirinško depozitarno društvo d.d. Zagreb (dalje: SKDD) je zbog nepodmirenog dugovanja Društva donijelo Odluku o suspenziji Društva iz usluga poravnanja i namire. S tim u vezi, a u cilju promptne zaštite interesa klijenata Društva, Agencija je istog dana donijela rješenje klasa: UP/I-041-02/10-06/49, urbroj: 326-321/10-6, kojim se Društvu privremeno zabranjuje raspolaganje financijskim instrumentima i novčanim sredstvima klijenata, a Zagrebačka burza d.d. Zagreb je donijela Odluku o privremenom prestanku članstva (suspenziji) za Društvo.

Dana 6. prosinca 2010. godine zaprimljen je podnesak kojim Društvo obavještava Agenciju da je Trgovačkom sudu u Zagrebu podnijelo Prijedlog za pokretanje stečajnog postupka nad Društvom, a radi toga što isto nije u mogućnosti trajnije ispunjavati svoje (značajne) dospjele novčane obveze.

Slijedom svega izloženog, Agencija je 13. siječnja 2011. godine, u predmetu klasa: UP/I-451-04/11-45/1, donijela rješenje kojim se utvrđuje da Društvo nije u mogućnosti uredno izvršavati novčane obveze prema klijentima, te da je time nastao osigurani slučaj sukladno odredbi članka 224. stavak 1. točka 2. ZTK-a. Na temelju navedenog rješenja, SKDD je kao Operater Fonda za zaštitu ulagatelja pokrenuo postupak obeštećenja klijenata Društva, s čim u vezi je 18. veljače 2011. godine sastavio Zapisnik s popisom utvrđenih iznosa zaštićenih tražbina klijenata Društva, a 14. ožujka 2011. godine započeo s postupkom isplata istih.

Dana 14. ožujka 2011. godine u Agencije je zaprimljeno rješenje Trgovačkog suda u Zagrebu, br. 31-ST-4/11, kojim se 14. ožujka 2011. godine u 12 sati otvara stečajni postupak nad Društvom, te se za stečajnu upraviteljicu imenuje Davorka Huljev, odvjetnica iz Zagreba, Miramarska 13d.

Sukladno odredbi članka 19. stavak 1. točka 6. ZTK-a, danom otvaranja stečajnog postupka ex lege prestaje važiti odobrenje za rad investicijskom društvu, stoga je Agencija, vodeći se načelima transparentnosti i izvješćivanja potrošača, točkom 1. izreke ovog rješenja utvrdila prestanak važenja odobrenja za rad Društvu.

Odredbom članka 263. stavak 5. ZTK-a propisano je da od dana prestanka važenja odobrenja za rad po sili zakona, investicijsko društvo ne smije sklopiti, započeti obavljati ili obaviti niti jednu novu investicijsku uslugu ili aktivnost za koje je odobrenje za rad bilo izdano, što je konstatirano točkom 2. izreke ovog rješenja.

Sukladno odredbama članka 10. stavak 3. ZTK-a i Pravilnika o sadržaju, obliku i načinu vođenja registara osoba ovlaštenih pružati investicijske usluge i obavljati investicijske aktivnosti (»Narodne novine« br. 5/09), prestanak važenja odobrenja za rad Društvu upisat će se u Registar društava ovlaštenih pružati investicijske usluge i obavljati investicijske aktivnosti, pod registarskim brojem 66.

Sukladno odredbi članka 8. stavak 3. Zakona o Hrvatskoj agenciji za nadzor financijskih usluga (»Narodne novine« br. 140/05), ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor, podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-041-02/10-06/49

Urbroj: 326-321-11-135

Zagreb, 17. ožujka 2011.

Predsjednik Uprave
Ante Samodol, v. r.

Rješenje, NN 36/2011-841